KOMISIJOS ATASKAITA EUROPOS PARLAMENTUI IR TARYBAI

2010 m. spalio 20 d. Europos Parlamento ir Tarybos reglamentas (ES) Nr. 995/2010, kuriuo nustatomos veiklos vykdytojų, pateikiančių rinkai medieną ir medienos produktus, pareigos (ES medienos reglamentas)

Dvejų metų ataskaita (2017 m. kovo mėn. – 2019 m. vasario mėn.)

1.Įžanga

Europos Sąjunga (ES), įgyvendindama ES miškų teisės aktų vykdymo, miškų valdymo ir prekybos mediena veiksmų planą (FLEGT), priėmė 2010 m. spalio 20 d. Europos Parlamento ir Tarybos reglamentą (ES) Nr. 995/2010, kuriuo nustatomos veiklos vykdytojų, pateikiančių rinkai medieną ir medienos produktus, pareigos (toliau – ESMR).

Medienos prekyba yra labai svarbi ES. Remiantis Eurostato duomenimis, 2008–2018 m. vidaus rinkai pateikta 2,3 mlrd. tonų medienos ir medienos produktų (jų vertė viršija 1,3 trln. EUR); 25 proc. šios medienos buvo importuota iš ES nepriklausančių šalių, o tam tikra likusios ES vidaus prekybos dalis gali būti susijusi su mediena ir medienos produktais, kurie iš pradžių buvo importuoti į ES. 2018 m. ES su mediena susijusių pramonės šakų bendroji pridėtinė vertė siekė 129 mlrd. EUR (7,1 proc. visos gamybos pramonės pridėtinės vertės) ir jose dirbo 3,1 mln. žmonių (10,5 proc. visų gamybos pramonėje dirbančių žmonių) (neskaitant Jungtinės Karalystės).

ESMR Europos Sąjungoje taikomas nuo 2013 m. kovo mėn. Jis yra svarbus Europos ekonominei erdvei (EEE) kaip prekybos priemonė ir todėl taikomas Islandijoje, Lichtenšteine ir Norvegijoje.

ESMR nustatyti trys pagrindiniai įpareigojimai:

1.juo draudžiama vykdant komercinę veiklą pirmą kartą tiekti vidaus rinkai (pateikti rinkai) neteisėtai paruoštą medieną (t. y. medieną, paruoštą nesilaikant šalyje taikomų su medienos ruoša susijusių teisės aktų) ar iš tokios medienos pagamintus medienos produktus (draudimas);

2.juo reikalaujama, kad veiklos vykdytojai, kurie pateikia medieną ar medienos produktus rinkai, taikytų deramo patikrinimo sistemą ir pagal ją imtųsi deramo patikrinimo priemonių. Veiklos vykdytojai turi imtis rizikos valdymo priemonių užtikrindami, kad vidaus rinkai būtų pateikta tik teisėtai paruošta mediena (t. y. pagal galiojančius teisės aktus medienos ruošos valstybėje paruošta mediena) ar iš tokios medienos pagaminti medienos produktai arba mediena ir medienos produktai, kai neteisėtos medienos ruošos rizika daugiausia yra nedidelė, ir pagrįsti tai dokumentais (deramo patikrinimo pareigos);

3.reikalaujama, kad prekiautojai mediena ir medienos produktais, kurie jau pateikti vidaus rinkai, saugotų su jų tiekėjais ir klientais susijusius dokumentus (atsekamumo pareiga).

Iki šio ataskaitinio laikotarpio (2017 m. kovo mėn. – 2019 m. vasario mėn.) pagal ESMR 20 straipsnio 2 dalį buvo reikalaujama, kad Komisija kas dvejus metus parengtų ataskaitą, pagrįstą valstybių narių dvejų metų ataskaitose pateikta informacija, ir pateiktų ją Europos Parlamentui ir Tarybai. Šioje ataskaitoje pateikiama visų 28 šalių, kurios per ataskaitinį laikotarpį buvo ES valstybės narės, ir Norvegijos pateiktų ESMR įgyvendinimo ataskaitų analizė. Joje išsamiai išdėstoma, kaip ESMR įgyvendinamas visoje ES ir EEE (toliau – vidaus rinka) ir pateikiamos išvados. Be to, šioje ataskaitoje atsižvelgiama į pažangą, padarytą įgyvendinant FLEGT savanoriškos partnerystės susitarimus, teisiškai privalomus ES ir ES nepriklausančių medieną gaminančių šalių prekybos susitarimus, ir jų indėlį mažinant neteisėtai paruoštos medienos ir medienos produktų kiekį vidaus rinkoje.

2.Įgyvendinimo padėtis

2.1. Kompetentingų institucijų skyrimas

Pagal ESMR 7 straipsnio 1 dalį šalys turi paskirti vieną ar daugiau kompetentingų institucijų, kurios visų pirma būtų atsakingos už reguliarius patikrinimus, kaip veiklos vykdytojai vykdo ESMR reikalavimus, nustatytus ESMR 4 straipsnyje (draudimas) ir ESMR 6 straipsnyje kartu su Įgyvendinimo reglamento dėl deramo patikrinimo ir stebėsenos organizacijų 5 straipsniu (deramo patikrinimo pareigos). Visos duomenis pateikusios šalys, taip pat Lichtenšteinas ir Islandija pateikė išsamią informaciją apie paskirtas kompetentingas institucijas. Paskirtų institucijų struktūra, šių institucijų teisiniai įgaliojimai ir statusas šalyse skiriasi, nes skiriasi jų teisinės ir institucinės sistemos.

Remiantis ataskaitomis, kalbant apie importuotą medieną, 18-oje šalių tik nacionalinės kompetentingos institucijos yra atsakingos už veiklos vykdytojų patikrinimus; kalbant apie vietinę medieną, taip yra 11-oje šalių. Pareiga tikrinti veiklos vykdytojus dėl vietinės medienos iš dalies arba visiškai perduota regioninėms kompetentingoms institucijoms 10-yje šalių, o dėl importuotos medienos – 7 šalyse. Kai kuriais atvejais padėti atlikti patikrinimus gali ir kitos institucijos, pvz., muitinė ir policija.

2.2. Sankcijos, nustatytos nacionalinės teisės sistemose

Pagal ESMR 19 straipsnį reikalaujama, kad šalys nustatytų taisykles dėl sankcijų, taikomų už ESMR nuostatų pažeidimus. Sankcijos turi būti veiksmingos, proporcingos ir atgrasančios. Taip pat reikalaujama, kad jos imtųsi visų reikiamų priemonių siekdamos užtikrinti, kad šios taisyklės būtų įgyvendintos. Visos duomenis pateikusios šalys pateikė išsamią informaciją apie savo teisinę sistemą.

Visos duomenis pateikusios šalys pateikė informaciją apie įvairias sankcijas už galimus ESMR pažeidimus. 9 šalyse sankcijos gali būti tiek administracinės, tiek baudžiamosios, 11-oje šalių jos gali būti tik administracinės, o 7 šalyse – tik baudžiamosios.